18
Mzen xaa Jesús
(Mt. 26:47-56; Mr. 14:43-50; Lc. 22:47-53)
1 Gorna ngulo mdizhno Jesús Dios, Jesús mroo kwaan re nu, xaa mseed lo xaa, zee mded xaa tub barank kwaan le Cedrón zee ya nu yi Olib. Baa nzob tub yilo, pa mrep Jesús kwaan re nu. 2 Noka Judas, xaa kwaan zaa xaa lo re xaa nak zhiin, nlabeyy baa, nel zyen welt mdop Jesús kwaan re nu naz baa. 3 Zee lee Judas mzhin baa kwaan tub partid soldad, nu kwaan lak polisi, xaa nkanap yidoo, xaa kwaan mxaal re ngwleyy non, nu re fariseo. Re xaa ne nzeno yiib, nu nzeno xaa xbruj xaa nu yerbal. 4 Per Jesús nela cho kwaan gak, zee mroo xaa nu mnabdizh xaa lo re xaa:
—¿Cho xaa nkwaan gu?
5 Lee re xaa mkeb nzhé:
—Lee nu nkwaan Jesús xaa Nazaret.
Jesús nzhé:
—Na nak xaa zee.
Judas, xaa zaa Jesús nze lo re xaa ba. 6 Gorna lee Jesús nzhé lo re xaa: “Na nak xaa zee”, mbii re xaa naz tras zee nguchin re xaa lo yo. 7 Jesús mbare mnabdizh lo re xaa stub welt:
—¿Cho xaa nkwaan gu?
Lee re xaa mbare nzhé:
—Nu nkwaan Jesús, xaa Nazaret.
8 Jesús nzhé lo re xaa stub welt:
—Niila na lo gu, na nak xaa zee. Chelee gu nkwaan gu na, laa gu nya re stub naz xaa ne.
9 Kwaane mded zee mbarlo kwaan nzhé leeka Jesús: “Xuz, lee re xaa mzaa lu lo na namluxt nik tub xaa ba”. 10 Zee lee Simón Pér, xaa nkano tub espad, mlooya nu mchoog xaa lad li nzha tub xaa le Malco, xaa nak mos cheen ngwleyy non doo. 11 Jesús nzhé lo Pér:
—Blochaw espad. Chelee Xuz na nzhekla deed na bid ne, nzhaal deed naya.
Jesús nzo lo Anás
(Mt. 26:57-58; Mr. 14:53-54; Lc. 22:54)
12 Zee lee re soldad nu xaa nabeyy lo xaa nu noka re polisi, xaa nkanap yidoo, mzen Jesús nu mkado xaa xaa. 13 Yilotlaka mbe xaa xaa garli Anás, nel xaa ne nak xuzhap Caifás, xaa nak ngwleyy non doo liin zee. 14 Leeka Caifás ne nak xaa nzhé lo re xaa sawlazh nu, mas wen yet tubka xaa kwent cheen dubse yezh ke dubse yezh lux.
Pér nzhé nanlabeyyt xaa Jesús
(Mt. 26:69-70; Mr. 14:66-68; Lc. 22:55-57)
15 Lee Simón Pér nu na nzhake tich Jesús. Nlabeyy na ngwleyy non doo, nu snee mrep na kwaan Jesús leen yoo; 16 per lee Pér mlake naz jwer roo yoo. Kwaanzee ngunii na lo xmos ngwleyy non doo, me nkanap roo yoo, zee mrep Pér naz leen. 17 Lee me nkanap roo yoo mnabdizh lo Pér, nzhé:
—¿Che nanot lu nak tub re xaa kwaan kaseed lo Jesús?
Pér mkeb nzhé:
—Nanakt naya.
18 Nu nel nze nal, lee re mos nu re polisi, xaa nkanap yidoo, mzee tub bal, nu kazhe re xaa. Noka Pér nzob kwaan re xaa kazhe lo bal.
Lee ngwleyy non doo nabdizh lo Jesús
(Mt. 26:59-66; Mr. 14:55-64; Lc. 22:66-71)
19 Lee ngwleyy non doo mzelo mnabdizh lo Jesús cheen re nu, xaa mseed lo xaa, nen cho kwaan nseed xaa.
20 Jesús nzhé:
—Lee na ngunii delant lo rese xaa; tubka nseed na re xaa pa nseed be xtizh Dios, nu lach roo yidoo, pa nkasa re sawlazh be; nu nik tub kwaan namlut na xlaan. 21 ¿Chozhiin nabdizh lu lo na? Bnabdizh lo re xaa mbin kwaan ngunii na, zee re xaa né re kwaan nzhé na, nu nzho mod zaa xaa kwenta lo lu.
22 Gorna nzhé Jesús kwaane, tub polisi, xaa nkanap yidoo, mgazya ta garlo Jesús, nu nzhé lo xaa:
—¿Che sbaa mkeb lu lo ngwleyy non doo?
23 Jesús mkeb nzhé:
—Chelee na ngunii na tub kwaan nawent, né lo na cho kwaan ngunii na; nu chelee kwaan ngunii na wli, ¿chozhiin mkee lu yek na?
24 Nu seetaka nkadoo xaa, mxaal Anás xaa lo Caifás, xaa nak ngwleyy non doo.
Pér nzhé stub welt nanlabeyyt xaa Jesús
(Mt. 26:71-75; Mr. 14:69-72; Lc. 22:58-62)
25 Nu lee Pér nzobaka baa kazhe lo bal. Zee mnabdizh re xaa lo xaa:
—¿Che nanakt lu tub xaa mseed lo Jesús?
Pér mkeb nzhé:
—Nanakt naya.
26 Zee mnabdizh tub mos cheen ngwleyy non doo, sawlizh xaa mchoog Pér nzha, nzhé:
—¿Che nangunet na lo lu kwaan Jesús, leen yilo?
27 Pér nzhé stub welt:
—Nalet naya.
Nu gorzee lee gaay mrazhe.
Jesús nzo lo Pilat
(Mt. 27:1-2, 11-14; Mr. 15:1-5; Lc. 23:1-5)
28 Mloo xaa Jesús garli Caifás, nu mbe xaa xaa naz palas cheen Pilat, xaa nabeyy Judea. Nu merla yani yizhyo. Lee re xaa sawlazh nu namzeebt leen palas, nel snee nzho mod lake nzhul xaa lo Dios nu nzho mod gaw xchee xaa cheen Paskwa, gorna nselazh re nu xomod mloo Dios re xey nu Egipto. 29 Kwaanzee Pilat mroo ngunii lo re xaa, nzhé:
—¿Cho re kwaan ngaazh gu tich xaabyi ne?
30 Lee re xaa non lo re xaa sawlazh nu mkeb, nzhé:
—Chol nanakt xaa tub xaa nakap, nangiidnot nu xaa lo lu.
31 Pilat nzhé:
—Be gu xaa, nu bnaab gu kwent lo xaa, mod nak ley cheen gu.
Lee re xaa mkeb nzhé:
—Per lee re nu, xaa Israel, nanzeyalt gu gut nu tub xaa.
32 Snee mbarlo kwaan nzhé Jesús, leezha mzaa xaa kwent xomod yet xaa. 33 Pilat mbare mrep leen palas stub welt, mrezh xaa Jesús, nu mnabdizh xaa lo xaa:
—¿Che lu nak Rey cheen re xaa Israel?
34 Jesús nzhé:
—¿Che nabdizh lu kwaane nel sbaa nzak lu, o nel nguné stub xaaya lo lu?
35 Lee Pilat mkeb nzhé:
—Nanakt na xaa Israel, lee re xaa sawlazh lu nu re ngwleyy non mzaa lu lo na. ¿Cho kwaan mle lu?
36 Jesús mkeb nzhé:
—Lee Pa Nabeey na nanakt lo yizhyo ne. Chol yizhyo ne nabeey na, lee xaa kwaan nkee zhiin lo na dil, zee nangzaat re xaa na lo re xaa non lo re sawlazh na. Per lee Pa Nabeey na nanakt lo yizhyo ne.
37 Zee lee Pilat nzhé lo xaa:
—A, lu nak rey.
Jesús mkeb nzhé:
—Wli kwaan né lu, na nak rey. Kwaanzee ngol na nu myal na yizhyo zee za na kwent cheen kwaan wli lo re myet. Nu rese xaa ngwii lo kwaan wli nzhon xtizh na.
38 Pilat nzhé:
—Nik tub xaa nanet cho kwaan nak kwaan wli.
Naab re xaa yet Jesús
(Mt. 27:15-31; Mr. 15:6-20; Lc. 23:13-25)
Gorna ngulo nzhé xaa kwaane, Pilat mroo mdizh kwaan re xaa sawlazh nu, nu nzhé xaa lo re xaa:
—Nik tub kwaan nawent mle xaabyi ne. 39 Per lee re gu nkano kostumbr nsela na tub xaa nzho lozhyib lo yalni cheen Paskwa. ¿Che nzhekla gu sela na xaa nak Rey cheen re gu?
40 Re xaa mbare nzhé:
—¡Naselat lu xaa ba! ¡Bsela Barrabás!
Nu Barrabás nak tub wann.